曾巩
山水屏
吴缣落寒机，舒卷光乱目。
秋刀剪新屏，尺寸随折曲。
搜罗得珍匠，徒倚思先属。
经营顷刻内，千里在一幅。
定视乃渐通，纪数难迫促。
山乱若无穷，负抱颇重复。
高棱最当中，桀大势尤独。
回环众峰接，趋向若奔伏。
矜雄跨九州，争险挂星宿。
深疑雪霜积，暗觉烟雾触。
泉源出青冥，涨潦两崖束。
历远始纡徐，派别轮众谷。
轻舟漾其间，沿泝无缓速。
微寻得修迳，侧起破苍麓。
远到无限极，穷升犯云族。
游子定何之，顾眄停马足。
盘石长自闲，空原偶谁筑。
尘氛见荒林，物色存古俗。
粲粲弄幽花，苍苍荫嘉木。
遗牛上岩颠，惊麏出槎腹。
鲜明极万状，指似才一粟。
虽从人力为，颇类阴怪续。
深堂得欹眠，高枕生远瞩。
余光耀衾帱，清意凝幔褥。
愚诃世幸略，慵卧嗜尤酷。
因能助佳梦，肯顾跻杲旭。
将相有时材，溪岩真我欲。
儒林耻未博，俗阱思自赎。
婚嫁累苟轻，耕钓吾已卜。
图屏持自慰，寤寐心思逐。